Venter antwoord die vraag as volg: “Ja, ja. Dit is waar ons is. Ons wag om te sien wat oor die bult kom. Ons hoor al die geraas. Ons verbeel ons dit is die halfmens-stiefkind van Gog en Magog. Ons hoor hoe knor en brul hy, hoe sleep hy sy mank been. En ons is bang.”
Die pessimistiese antwoord is dat die land ’n Götterdämmerung (mite oor die uiteindelike vernietiging van die gode in ’n geveg) nodig het.
Suid-Afrika moet op sy knieë gedwing word voordat die land weer regop kan staan. Daar moet ’n suiwering van hierdie korrupte en toenemend gewelddadige land wees.
Die optimistiese antwoord is dat sodra die strydlustiges uitgeput is, ’n nuwe Suid-Afrika gebore kan word. Oudpres. Nelson Mandela was voortydig toe hy die Reënboognasie verklaar het, nes oudpres. Thabo Mbeki voortydig die Afrika-renaissance uitgespreek het. Verskille moes eers bygelê word.
Die 37 miljoen Afrikane, gewillig of ongewillig, is in ’n ringmuur byeengeroep deur hul leiers ter voorbereiding van die interne geveg, terwyl die 10 miljoen “minderhede” (wit mense, bruin mense, Indiërs) toekyk – geraak, maar nie deelnemers nie.
Stel jou ’n groot amfiteater voor om ’n prentjie van die slagveld te kry. Die stryders is byeen, die groot deure is gesluit. As pres. Jacob Zuma steeds president is, sal hy voorsit soos Caesar en op die uitkoms wag, wetend dat sy eie lot op die spel is.
Politieke drif is ongetwyfeld aan die toeneem in Suid-Afrika. Wat vir ons voorlê, kan ’n soort Afrika-“burgeroorlog” wees. Dis wel steeds monderlings, maar het die potensiaal vir rowwe spel.
As daar ’n optimistiese uitkoms is, sal daar ’n geskiedkundige ontsnapping wees uit die reuse-kringloop waarin Afrikane vasgevang is (of hulself vasgevang het), ’n warm verwelkoming van die “minderhede” en die begin van ’n herskryf van die ANC se 100 jaar oue politieke draaiboek.
Dit sal ’n revolusie wees – ’n beskrywing waarteen die ANC nie beswaar kan aanteken nie omdat dit sy eie, sentrale doelwit van ’n nasionale demokratiese revolusie sal verklaar.
Daar is min gerusstelling dat die leidende stryders nie tweegesigte sal wees nie. Mnr. Zwelinzima Vavi, Cosatu se sekretaris-generaal, het gesê: “Ons stuur af op ’n roofdierstaat waar ’n magtige, korrupte en demagogiese elite van politieke hiënas die staat toenemend gebruik om ryk te word.”